CELEX: 62010TN0178
Language: et
Date: 2010-04-21 00:00:00
Title: Kohtuasi T-178/10: 21. aprillil 2010 esitatud hagi — Hispaania versus komisjon

19.6.2010   
            
            
               ET
            
            
               Euroopa Liidu Teataja
            
            
               C 161/52
            
         
      21. aprillil 2010 esitatud hagi — Hispaania versus komisjon
      (Kohtuasi T-178/10)
      (2010/C 161/82)
      Kohtumenetluse keel: hispaania
      
         Pooled
      
      
         Hageja: Hispaania Kuningriik (esindaja: N. Díaz Abad)
      
         Kostja: Euroopa Komisjon
      
         Hageja nõuded
      
      
                  —
               
               
                  tühistada Euroopa Komisjoni 22. veebruari 2010. aasta otsus, millega lubatakse peatada vahemakse tegemise taotlused, mille Hispaania esitas 17. novembri ja 30. detsembri 2009 vahel, ning teise võimalusena tühistada see otsus osaliselt niivõrd kui see puudutab järgmiseid vahemakse taotluseid:
                  
                              —
                           
                           
                              2007ES161PO008 Andaluusia
                           
                           
                              94 370 752,75 eurot
                           
                        
                              —
                           
                           
                              2007ES161PO008 Andaluusia
                           
                           
                              479 712 483,22 eurot
                           
                        
                              —
                           
                           
                              2007ES162PO001 Kantaabria
                           
                           
                              4 697 332,79 eurot
                           
                        
                              —
                           
                           
                              2007ES162PO006 Kataloonia
                           
                           
                              15 392 569,98 eurot
                           
                        
                              —
                           
                           
                              2007ES162PO008 Aragón
                           
                           
                              12 451 358,48 eurot
                           
                        
            
                  —
               
               
                  kohustada komisjoni maksma viivist, mis tuleneb taotletud ja põhjendamatult peatatud vahemaksete tegeliku tegemise hilinemisest, ja
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Käesolev hagi on esitatud komisjoni otsuse peale lükata edasi teatud nende vahemakse taotluste täitmise tähtaeg, mille Hispaania esitas 17. novembri ja 30. detsembri 2009 vahelisel ajal. See edasilükkamine puudutab kahtekümmet vahemakse taotlust kogusummas 1 890 708 859,51 eurot.
      Oma nõuete toetuseks esitab hageja järgmised põhjendused:
      
                  —
               
               
                  Määruse nr 1083/2006 (1) artikli 91 lõike 1 punkti c rikkumine osas, milles komisjon, esitamata riigisisese või ühenduse auditeerimisasutuse aruannet, mis tõendaks, et juhtimis- ja kontrollsüsteemide toimimises on tõsiseid puudusi, ja olgugi et selliseid puudusi ei esinenud, lükkas vaidlustatud otsusega edasi Hispaania teatud vahemakse taotluste täitmise tähtaja.
               
            
                  —
               
               
                  Komisjoni poolt heaks kiidetud kontrollimise strateegiate rikkumine osas, milles komisjon lükkas eespool nimetatud vahemaksete tegemise tähtaja edasi, sest ta leidis, et auditeerimissüsteemide puudumine kujutab endast strateegiate rakendamise märkimisväärset hilinemist, kuigi need strateegiad lubasid Hispaania Kuningriigil esitada süsteemide auditid kuni 30. juunini 2010.
               
            
                  —
               
               
                  Õiguskindluse põhimõtte rikkumine, kuna vaidlustatud otsus nõuab, et Hispaania Kuningriik esitaks süsteemide auditid varem, kui seda näeb ette komisjoni endaga kokku lepitud ajakava, mistõttu ei saanud Hispaania ametivõimud sellist nõuet ette näha.
               
            
                  —
               
               
                  Õiguspärase ootuse põhimõtte rikkumine, kuna liikmesriigi ametivõimud tegutsesid kooskõlas komisjoni poolt strateegiate raames heaks kiidetud auditite ajakavaga, mida järgiti ilma, et komisjon oleks kordagi märkinud, et see kujutab endast mingit puudust juhtimis-ja kontrollisüsteemis.
               
            
                  —
               
               
                  Proportsionaalsuse põhimõtte rikkumine, kuna komisjoni võetud meede on ebaproportsionaalne ja vastuolus tõhusa finantsjuhtimisega ning et on muid vähem koormavaid õiguslikke vahendeid, millega sama eesmärki saavutada.
                  Teise võimalusena palub hageja vaidlustatud otsuse osaliselt tühistada, kuna määruse nr 1083/2006 artikli 87 lõiget 2 on rikutud osas, milles nimetatud taotlustes toodud makseid ei tehtud kahe kuu jooksul taotluse esitamisest alates.
                  Viimaseks nõuab Hispaania Kuningriik viiviste tasumist määruse nr 1083/2006 artikli 87 lõike 2, määruse nr 1605/2002 (2) artikli 83 ja komisjoni määruse nr 2342/2002 (3) artikli 106 lõike 5 alusel.
               
            
         (1)  Nõukogu 11. juuli 2006. aasta määrus (EÜ) nr 1083/2006, millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1260/1999 (ELT L 210, lk 25).
      
         (2)  Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (EÜT L 25, lk 43; ELT eriväljaanne 01/04, lk 74).
      
         (3)  Komisjoni 23. detsembri 2002. aasta määrus (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (EÜT L 357, lk 1; ELT eriväljaanne 01/04, lk 145).